РЕШЕНИЕ ЗА ИЗПЪЛНЕНИЕ (ЕС) 2015/225 НА КОМИСИЯТА
от 11 февруари 2015 година
за изменение на приложения I и II към Решение 2009/861/ЕО относно преходни мерки съгласно Регламент (ЕО) № 853/2004 на Европейския парламент и на Съвета по отношение на преработката на несъответстващо на критериите сурово мляко в някои млекопреработвателни предприятия в България
(нотифицирано под номер С(2015) 631)
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (1), и по-специално член 9, втора алинея от него,
като има предвид, че:
(1)
С Регламент (ЕО) № 853/2004 се определят специфичните правила за хигиената на храните от животински произход в предприятията за хранителни продукти. Посочените правила включват хигиенни изисквания за сурово мляко и млечни продукти.
(2)
С Решение 2009/861/ЕО на Комисията (2) се предвижда въвеждането за изброените в него млекопреработвателни предприятия в България на някои дерогации от изискванията, установени в раздел IХ, глава I, подглави II и III от приложение III към Регламент (ЕО) № 853/2004. Посоченото решение се прилага до 31 декември 2015 г.
(3)
В съответствие с това, чрез дерогация от съответните разпоредби на Регламент (ЕО) № 853/2004, някои млекопреработвателни предприятия, изброени в приложение I към Решение 2009/861/ЕО, могат да преработват съответстващо и несъответстващо на критериите мляко, при условие че преработката на съответстващо и несъответстващо на критериите мляко се извършва на отделни производствени линии. Освен това някои млекопреработвателни предприятия, изброени в приложение II към посоченото решение, могат да преработват несъответстващо на критериите сурово мляко без отделни производствени линии.
(4)
На 28 април 2014 г., на 18 август 2014 г. и на 2 декември 2014 г. България изпрати на Комисията изменен и актуализиран списък на посочените млекопреработвателни предприятия.
(5)
Предприятието, фигуриращо под № 4 в таблицата в приложение I към Решение 2009/861/ЕО (BG 1212001 „С и С - 7“ ЕООД), е заличено в посочения списък, тъй като е прекратило дейността си.
(6)
Освен това някои предприятия, които понастоящем са включени в списъка в приложение II към Решение 2009/861/ЕО, са били заличени в изменения и актуализиран списък, тъй като те вече имат разрешение да преработват само съответстващо на критериите мляко, предназначено за реализация на вътрешния пазар на Съюза. Посочените предприятия са включени в таблицата в приложение II към Решение 2009/861/ЕО под № 3 (0912016 ООД „Персенски“), № 8 (1612064 ООД „Икай“), № 11 (2512021 „Кея-Комерс-03“ ЕООД), № 22 (BG 1612051 ЕТ „Радев - Радко Радев“), № 37 (1512010 ET „Милица Лазарова - 90“), № 50 (BG 1112016 Мандра „ИПЖЗ“), № 51 (BG 1712042 ЕТ „Мадар“), № 54 (1312005 „Равногор“ ООД), № 63 (BG 2612034 ЕТ „Еликсир - Петко Петев“), № 75 (2312033 „Балкан специал“ ООД) и № 79 (2612015 ЕТ „Детелина 39“).
(7)
Освен това в посочения списък предприятията, вписани под № 7 (1612049 „Алпина-Милк“ ЕООД), № 21 (BG 1612028 ЕТ „Славка Тодорова“), № 23 (BG 1612066 „Лакти ко“ ООД) и № 71 (2012032 „Кивекс“ ООД) от таблицата в приложение II към Решение 2009/861/ЕО, са заличени, тъй като са прекратили дейността си.
(8)
Поради това Решение 2009/861/ЕО следва да бъде съответно изменено.
(9)
Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
ПРИЕ НАСТОЯЩОТО РЕШЕНИЕ:
Член 1
Приложения I и II към Решение 2009/861/ЕО се заменят с текста на приложението към настоящото решение.
Член 2
Адресати на настоящото решение са държавите членки.
Съставено в Брюксел на 11 февруари 2015 година.